V kompleksu KC Pekarna je trenutno kar nekaj policistov in gasilsko vozilo z žerjavom, saj je nekdo odredil odstranitev spornega grafita s politično vsebino s stene ene izmed stavb Pekarne.

Pred kakšno uro so na kraj kulturnega centra Pekarna Magdalenske mreže na naslovu Ob železnici 19 prispeli policisti, neuradno celo kriminalisti. Razlog? Sporen grafit s politično vsebino in sovražnim govorom zoper premiera Janeza Janšo na steni ene izmed tamkajšnjih stavb, ki je po naših, sicer neuradnih, informacijah v občinski lasti.

Na eni izmed stavb je nekdo naslikal grafit z obrazom Janeza Janše, s pripisom “Smrt narodu, svoboda fašizmu”.

Kdo je odredil odstranitev grafita?

Grafit si je prav tako ogledal mariborski župan, Saša Arsenovič. Na mestu je bilo gasilsko vozilo z žerjavom in dvema osebama, zadolženima za odstranitev grafita.

S vprašanji, kdo je prijavil grafit oziroma odredil njegovo odstranitev, smo se že obrnili na policijo. Prav tako nas je zanimalo, zakaj so bili na licu mesta tudi kriminalisti.

Odgovorili so nam le, da so bili mariborski policisti danes dopoldne napoteni v MKC Pekarna, kjer so opravili ogled grafita. “Aktivnosti policistov v povezavi z dogodkom še potekajo, zato v tej fazi ne moremo posredovati dodatnih informacij. Objekt je v občinski lasti, uničenje grafita pa ni v pristojnosti policije.”

“Aktivnosti policistov v povezavi z dogodkom še potekajo, zato v tej fazi ne moremo posredovati dodatnih informacij.”

Na tem mestu velja omeniti, da je skorajda identičen grafit v Pekarni nastal že leta 2012, a ga takoj po njegovem nastanku niso odstranili.